A son undis agns che Silvia Di Piazza e à viert a Comelians un laboratori artesanâl di tapêts: un salon grant e biel, furnît cun vecjos mobii cjargnei indulà che a son metûts in mostre i lavôrs che Silvia e prodûs, e i grancj telârs verticâi indulà che e cree i siei prodots.
◆ La idee di vierzi chest laboratori e nas di une oportunitât: “O vevi une negozi di rosis a Davâr – e conte – ma lu ai sierât parcè che no rivavi a lâ indevant. O ai vude la ocasion di vierzi cheste ativitât e cussì o ai tacât cheste aventure. O soi simpri stade puartade pal lavôr manuâl.”
◆ Silvia Di Piazza e je la uniche in Italie che e fâs chest gjenar di tapêts.
◆ Ma cemût nassial un tapêt? “O met une tele di poliestere su chescj telârs verticâi (o ‘nd ai 3 di diviersis misuris), dopo o ripuarti il dissen che mi dan o che il client al à sielzût, o pûr lu fâs jo diretementri cuant che o lavori. Cuntun trapin (che al è tant che une machine di cusî) che al funzione a arie compresse, o scomenci a dâi vite al tapêt doprant i filâts di lane di ogni colôr (la tecniche si clame Hand Tufting). I tapêts a vegnin fats su misure daûr de ordenazion, e personalizâts. Duncje, achì un al pues pardabon fâ ce che al vûl, des formis, ai colôrs, ai spessôrs. Par fâ un tapêt, o pues stâ doi dîs come pûr ancje mês: al dipent dal dissen e de lavorazion che al à (mi vûl plui timp cuant che a son tantis sfumaduris di colôr).”
◆ L’an passât, un tapêt di Silvia al è lât intai Stâts Unîts, e dute sodisfate e dîs: “Lu ai fat e lu ai spedît a Beverly Hills. Il dissen lu veve fat mê gnece di 5 agns, e midiant di internet lu ai vendût in Americhe. O ai un sît indulà che si pues cjatâ un catalic dai prodots che o fâs (http://www.silviadipiazza.com). Nissun tapêt al è compagn di chel altri: a son ducj tocs unics. O ai ancje tacât a fâ cualchi cussin e cualchi puf. O varès podût lavorâ cun ditis che mi varessin fat fâ tapêts in serie, ma no varès vude trope sodisfazion. E o stoi tignint dûr su pe strade dal fâ tocs unics, strade plui dure, ma che o speri che mi permeti timp o tart di vivi dome cun chest e di rivâ une dì a podê scrivi “made in Cjargne”. Jo, in ogni mût, lu fâs ancje cumò e in ogni lavôr o zonti un bilietut metint in lûs che al è fat achì.”
◆ Ciert al è che nol è facil vê une ativitât in mont, e Silvia e pense che “dal sigûr vê un laboratori in citât al varès une altre visibilitât, ma o rivìn a fâ istès ancje se o sin ca sù, parcè che cumò o vin la tecnologjie, internet e un laboratori tant biel in citât no lu varès. Fâ un tapêt par me al è un insiemi di emozions, un grum di robis… Mi esprim cuant che o fâs un tapêt, ancje se mi ven dât un dissen za fat, parcè che in ogni câs o met simpri dal gno. Mi plasarès lâ indenant e cressi cun cheste ativitât, fâ cognossi la Cjargne cui miei tapêts e puartâ plui int pussibil achì in chest laboratori par fâi cognossi il nestri teritori, la nestre int e ce che o fasìn. Cuant che o ai di fâ tapêts cence comission e duncje ju realizi jo, la ispirazion mi ven di dut ce che al è achì, ator ator di me, de nature e dal paisaç: par chest, par me la Cjargne e à un grum di valôr! Achì o soi nassude e cressude, achì o ai viert lis mês ativitâts. E je la mê vite, e no mi viodarès lontan di chi, ancje se cumò o stoi in Furlanie: ogni dì o jevi a buinore e ven sù in Cjargne, e po dopo o torni a cjase la sere tart dome par durmî. Duncje, al è propit un leam impuartant. O ten ae mê tiere. Vignît a cjatâmi: us spieti ducj!”. ❚
Silvia Di Piazza e il tapêt fat in CjargneMarta Vezzi
A son undis agns che Silvia Di Piazza e à viert a Comelians un laboratori artesanâl di tapêts: un salon grant e biel, furnît cun vecjos mobii cjargnei indulà che a son metûts in mostre i lavôrs che Silvia e prodûs, e i grancj telârs verticâi indulà che e cree i siei prodots.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn